Beboerne i Lildstrand har været advaret om risikoen for at miste deres huse. De sidste 20 år har havet ædt mellem 20 og 30 meter af kysten ved Lildstrand. Det oplyser Kystdirektoratet til P4 Midt & Vest. Efter stormen Urd har Kystdirektoratet lavet en ny analyse af kystudviklingen ved Lildstrand. Den viser, at kysten siden 1995 i gennemsnit har trukket sig mellem en og halvanden meter tilbage om året ifølge Per Sørensen, kystteknisk chef i Kystdirektoratet. Derfor er det ikke overraskende, at husene nu er i farezonen. Kystdirektoratet skal i dag undersøge kysten ved Lildstrand.

Opsummering:
De seneste mange år har havet spist af kysten ved Lildstrand, og derfor burde det ikke overraske beboerne, at deres huse nu er i farezonen.